**Ministru kabineta noteikumu projekta**

 **„****Noteikumi par iekšzemes regulārajiem pasažieru komerciālajiem pārvadājumiem ar autobusu” sākotnējās ietekmes novērtējuma ziņojums (anotācija)**

|  |
| --- |
|  **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Ministru kabineta noteikumu projekts “Noteikumi par iekšzemes regulārajiem pasažieru komerciālajiem pārvadājumiem ar autobusu” (turpmāk – Noteikumu projekts) ir izstrādāts, lai ieviestu Sabiedriskā transporta pakalpojumu likuma (turpmāk- STPL) 8.1 panta sestajā daļā noteiktās prasības attiecībā uz komerciālo maršrutu (reisu) izpildes nosacījumiem, izmantojamo transportlīdzekļu vecumu un aprīkojumu, prasības biļešu tirdzniecībai un maršruta atļaujas saņemšanai iesniedzamā pieteikuma formu un tajā sniedzamās informācijas apjomu. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | STPL 8.1panta sestā daļa.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | Noteikumu projekts paredz noteikt:1. prasības attiecībā uz pakalpojumu sniegšanai komerciālajos maršrutos (reisos) izmantojamo transportlīdzekļu vecumu un aprīkojumu, pakalpojuma sniegšanu komerciālajā maršrutā (reisā);
2. prasības attiecībā uz biļešu tirdzniecību komerciālajos maršrutos (reisos);
3. maršruta atļaujas saņemšanai iesniedzamā pieteikuma formu un tajā sniedzamās informācijas apjomu.

Noteikumu projekta regulējums ir attiecināms uz iekšzemes reģionālās nozīmes maršrutiem (reisiem) un nav attiecināms uz starptautisko maršrutu (reisu) pārvadājumu pakalpojumu izpildi. **Par komerciālajiem maršrutiem (reisiem).**STPL 8.1 panta sestā daļa paredz Ministru kabinetam noteikt: 1) prasības attiecībā uz pakalpojumu sniegšanai komerciālajos maršrutos (reisos) izmantojamo transportlīdzekļu vecumu un aprīkojumu, pakalpojuma sniegšanu komerciālajā maršrutā (reisā) un biļešu tirdzniecību un 2) VSIA “Autotransporta direkcija” (turpmāk – Autotransporta direkcija) maršruta atļaujas saņemšanai iesniedzamā pieteikuma formu un tajā sniedzamās informācijas apjomu. Ministru kabineta 2019.gada 4.jūnija sēdē tika izskatīts informatīvais ziņojums “Par reģionālās nozīmes sabiedriskā transporta pakalpojumu attīstību 2021.-2030.gadam” (prot. Nr.27, 28.§), kurā paredzēts, ka 2021.gadā reģionālās nozīmes autobusu maršrutus, kas ir paralēli vilcieniem Pierīgā un posmā Rīga - Daugavpils un ar kuriem pēc būtības tiek apkalpotas tās pašas apdzīvotās vietas, paredzēts saglabāt, bet bez valsts dotācijām. Līdz ar to autobusu maršruti savienojumos Rīga - Ogre, Rīga - Salaspils, Rīga-Jelgava, Rīga - Olaine, Rīga - Jaunķemeri, Rīga - Sloka, Rīga - Sigulda, Rīga - Daugavpils tiks apkalpoti uz komerciāliem principiem, taču to skaits varētu palielināties, ņemot vērā pieejamos valsts budžeta līdzekļus. Potenciāli tiek paredzēts, ka komerciālie/valsts nedotētie maršruti varētu tiks veidoti Rīgas savienojumos ar Rēzekni, Liepāju, Ventspili un Bausku.Ar šo pakalpojumu sniegšanu saistītie zaudējumi un izdevumi būs pārvadātāja pašrisks un tie no valsts vai pašvaldību budžeta netiks kompensēti, taču pārvadātāji būs tiesīgi paši noteikt biļešu cenu, lojalitātes programmas un cita veida atlaides. Atbilstoši STPL regulējumam Autotransporta direkcija tīmekļvietnē publicēs komerciālo maršrutu reisus (reisu kustības sarakstus), un tiek plānots, ka maršrutu galapunkti atrodas tur pat, kur šobrīd atrodas galapunkti attiecīgajiem reģionālās nozīmes maršrutiem. Savukārt saskaņā ar Noteikumu projekta 5.punktu pārvadātājs, Sabiedriskā transporta padome vai jebkura fiziska vai juridiska persona var iesniegt priekšlikumu jauna komerciālā maršruta (reisa) atklāšanai vai pastāvošā komerciālā maršruta (reisa) grozīšanai. Tas nozīmē, ka, piemēram, pārvadātājs var ar iesniegtajiem priekšlikumiem piedāvāt citu komerciālā maršruta (reisa) galapunktu. Vienlaikus pārvadātājam jāpiedāvā tāds maršruta (reisa) galapunkts, kurā ir ierīkota maršruta apkalpes vieta (piemēram, pietura). Ja Autotransporta direkcija akceptē iesniegto piedāvājumu jauna komerciālā maršruta (reisa) atklāšanai vai esošā (jau pastāvošā) komerciālā maršruta (reisa) grozīšanai, Autotransporta direkcija pārvadātājam, ja priekšlikuma iesniedzējs ir bijis pārvadātājs un tas atbilst STPL un noteikumu projektā noteiktām prasībām, izdod pārvadātājam jaunu maršruta atļauju. Vienlaikus informācija par jaunizveidoto vai grozīto komerciālo maršrutu (reisu) tiek publicēta Autotransporta direkcijas tīmekļvietnē un pieteikumu maršruta atļaujas saņemšanai uz šo maršrutu (reisu) var iesniegt jebkurš pārvadātājs. Ja priekšlikuma iesniedzējs ir bijusi Sabiedriskā transporta padome vai jebkura fiziska vai juridiska persona un Autotransporta direkcija akceptē iesniegto piedāvājumu, tad informācija par jaunizveidoto vai grozīto komerciālo maršrutu (reisu) tiek publicēta Autotransporta direkcijas tīmekļvietnē un pieteikumu maršruta atļaujas saņemšanai uz šo maršrutu (reisu) var iesniegt jebkurš pārvadātājs un attiecīgi saņemt jaunu maršruta atļauju. **Maršruta atļaujas izsniegšana.** Maršruta atļauja konkrētā komerciālā maršruta (reisa) apkalpošanai tiek piešķirta ikvienam pārvadātājam, kas izpilda šajos noteikumos noteiktās prasības attiecībā uz pakalpojuma sniegšanu, transportlīdzekļu vecumu, aprīkojumu un biļešu iegādes iespējām un kas atbilst STPL 8.1panta trešajā daļā noteiktajām prasībām. Pieteikums par maršruta atļaujas saņemšanu tiek izskatīts Administratīvā procesa likumā noteiktajā termiņā. Pakalpojuma sniegšanas kanāls ir klātienes un neklātienes. Elektroniski sniegtais pakalpojams sauksies “Maršruta atļaujas saņemšana iekšzemes komerciālajiem maršrutiem (reisiem)”. Elektroniskajam pakalpojumu kanālam tiks izmantota oficiāla elektroniskā adrese: VALSTS SABIEDRĪBA AR IEROBEŽOTO ATBILDĪBU “AUTOTRANSPORTA DIREKCIJA” (\_DEFAULT@40003429317). Pēc Noteikumu projekta spēkā stāšanās atbilstoši Ministru kabineta 2017. gada 4. jūlija noteikumu Nr. 399 “Valsts pārvaldes pakalpojumu uzskaites, kvalitātes kontroles un sniegšanas kārtība” 4.3.apakšpunktā minētajam tiks nodrošināta pakalpojumu aprakstu aktualizācija valsts pārvaldes pakalpojumu portālā www.latvija.lv. Maršruta atļauju Autotransporta direkcija izsniedz, izdarot ierakstu tās uzturētajā autopārvadātāju informatīvajā datubāzē un nenoformējot atsevišķu rakstveida lēmumu. Vienlaikus informāciju par maršruta atļaujas izsniegšanu un maršruta atļaujas izmantošanas nosacījumiem publicē Autotransporta direkcijas tīmekļvietnē un nosūta uz pārvadātāja iesniegumā norādīto elektroniskā pasta adresi.Saskaņā ar STPL likuma 8.1 panta otro daļu pārvadātāji iegūs tiesības sniegt sabiedriskā transporta pakalpojumus ar autobusiem uz komerciāliem principiem uz trīs gadiem, kas ir maršruta derīguma termiņš. Maršruta atļauju skaits vienam pārvadātajam nav ierobežots.**Par transportlīdzekļu vecumu un aprīkojumu.**Ministru kabineta 2019.gada 4.jūnija sēdē izskatītajā informatīvajā ziņojumā “Par reģionālās nozīmes sabiedriskā transporta pakalpojumu attīstību 2021.-2030.gadam” (prot. Nr.27, 28.§) tika paredzēts, ka pakalpojuma sniegšanas un transportlīdzekļu kvalitātes prasības uz komerciāliem principiem apkalpojamajos maršrutos nosakāmas līdzīgas kā maršrutos, kas savieno republikas nozīmes pilsētas savstarpēji vai republikas nozīmes pilsētas ar reģionālās nozīmes attīstības centriem (A kategorijas savienojumi). **A kategorijas** savienojumi ir maršruti, kas savieno valstspilsētas savstarpēji vai valstspilsētas ar reģionālās nozīmes attīstības centriem pa taisnāko ceļu. A kategorijas savienojumos ir noteiktas sekojošas obligātas prasības autobusiem un to aprīkojumiem:1. autobusu vecums K1[[1]](#footnote-1)kategorijas autobusiem =< 8 gadi, K2[[2]](#footnote-2) kategorijas autobusiem=<12 gadi.2. informācijas paziņošana par pieturvietām audiālā un vizuālā formātā;3. elektroniskā maršruta zīme;4.bezskaidras naudas norēķini.Papildus specifiskas prasības A kategorijas maršrutos ir noteiktas saistībā ar obligāto videonovērošanas veikšanu, datu sniegšanu, bezvadu internetu. Ņemot vērā minēto, ar Noteikumu projektu kvalitātes kritēriji, kas piemērojami komerciālajos maršrutos (reisos) izmantojamajiem autobusiem, tiek pielīdzināti A kategorijas maršrutos noteiktām prasībām. Vienlaikus, ņemot vērā apstākli, ka komerciālajos maršrutos (reisos) pakalpojuma sniedzējs uzņemas visus ar pārvadājumiem saistītos riskus un visas ar pakalpojumu sniegšanu saistītās izmaksas, kā arī ņemot vērā autobusu ekspluatācijas īpatnības, atsevišķai autobusu kategorijai tiek noteiktas nedaudz zemākas kvalitātes prasības. Proti, Noteikumu projekts noteic, ka komerciālajos maršrutos (reisos) izmantojamo M2 kategorijas autobusu vecums katrā maršruta atļaujas gadā nevar pārsniegt 8 gadus, savukārt M3 kategorijas autobusu vecums, ņemot vērā minētās kategorijas autobusu ekspluatācijas īpatnības, nevar pārsniegt 15 gadus. Vienlaikus tiek paredzēts, ka autobusā informācija par pieturvietām ir jāpaziņo audiālā un vizuālā formātā un ka autobusos pasažierim jābūt iespējām norēķināties par braucienu ar bezskaidras naudas norēķiniem. Noteikumu projekts neparedz regulējumu, ka autobusam jābūt pielāgotam normatīvajos aktos par autobusu izgatavošanu noteiktajām tehniskajām prasībām, lai personām ar ierobežotām pārvietošanās spējām atvieglotu iekļūšanu autobusā un nodrošinātu šo personu pārvadāšanu. Vienlaikus uz komerciālajiem maršrutiem (reisiem) ir attiecināmas Eiropas Parlamenta un Padomes 2011.gada 16.februāra regulas (ES) Nr. [181/2011](http://eur-lex.europa.eu/eli/reg/2011/181/oj/?locale=LV) par autobusu pasažieru tiesībām un par grozījumiem regulā (EK) Nr. [2006/2004](http://eur-lex.europa.eu/eli/reg/2004/2006/oj/?locale=LV) (turpmāk — regula Nr.181/2011) prasības, kas cita starpā noteic, ka pakalpojumu sniedzējam jānodrošina tiesības uz pārvadājumiem arī personām ar invaliditāti un personām ar ierobežotām pārvietošanās spējām, vienlaikus detalizēti netiek regulēts, kā šie pārvadājuma pakalpojumi jānodrošina. Līdz ar to šis jautājums ir atstāts pārvadātāja ziņā, proti, pārvadātājam ir tiesības izvēlēties vai pakalpojuma sniegšanā iesaistīt pielāgoto transportlīdzekļi vai nē. Vienlaikus Noteikumu projekts neierobežo pārvadātāju aprīkot autobusu arī ar citu aprīkojumu, kas nav minēts noteikumu projektā, piemēram, bezvadu internetu (WiFi), tualeti, videonovērošanu, u.c., vai pakalpojumu nodrošināt ar jaunāku autobusu, nekā tas ir norādīts Noteikumu projektā. Noteikumu projekts nosaka obligātās minimālās prasības autobusu vecumam un aprīkojumam, kuras nepieciešams ievērot, ja pārvadātājs vēlās saņemt maršruta atļauju. Attiecībā uz citu normatīvo aktu regulējuma attiecināšanu uz pakalpojumu sniegšanu komerciālajos maršrutos (reisos), tad Noteikumu projekts regulē prasības attiecībā uz pakalpojumu sniegšanai komerciālajos maršrutos (reisos) izmantojamo transportlīdzekļu vecumu un aprīkojumu, pakalpojuma sniegšanu komerciālajā maršrutā (reisā), prasības attiecībā uz biļešu tirdzniecību komerciālajos maršrutos (reisos) un maršruta atļaujas saņemšanai iesniedzamā pieteikuma formu un tajā sniedzamās informācijas apjomu. Tādejādi attiecībā uz iepriekš minētajiem jautājumiem Noteikumu projekts ir speciāla tiesību norma, kas prioritāra pret līdzvērtīgu tiesību normu citā normatīvajā aktā. Līdz ar to jautājumā par transportlīdzekļa aprīkojumu, piemēram ar audiālo un vizuālo informācijas nesēja nodrošināšanu komerciālajos maršrutos (reisos) būs attiecināmas Noteikumu projekta normas. Savukārt prasības, kuras neregulē Noteikumu projekts, piemēram, pienākumu nodrošināt autobusa vadītāju darba laika uzskaiti, izmantojot autobusā uzstādīto kontrolierīci (piemēram, analogo vai digitālo tahogrāfu), būs attiecināmas pilnā mērā uz pakalpojuma sniegšanu komerciālajos maršrutos (reisos) tādā apmērā, kā to nosaka ārējais normatīvais akts. **Par biļešu tirdzniecību.** Komerciālajos maršrutos (reisos) biļeti pasažierim pārdod par cenu saskaņā ar pārvadātāja apstiprinātiem tarifiem, pārvadātājs ir administratīvi un ekonomiski neatkarīgs, nosakot pakalpojuma tarifu. Tarifu noteikšanas metodika un tarifu noteikšanas principi ir atstāti pārvadātāja ziņā, ar izstrādāto noteikumu projektu netiek paredzēts regulēt pakalpojuma tarifa noteikšanas principus vai noteikt metodiku tarifa noteikšanai. Pārvadātājs komerciālajos maršrutos (reisos) būs tiesīgs noteikt lojalitātes programmas, atlaides un citus speciālos piedāvājumus, informējot par to pasažierus. Vienlaikus tiek paredzēts, ka autobusos pasažieriem ir jābūt iespējai iegādāties biļeti (samaksāt par braucienu), izmantojot bezskaidras naudas norēķinus. Uz nepieciešamību stimulēt bezskaidras naudas norēķinus norādīja arī iedzīvotāji. Autotransporta direkcija veica iedzīvotāju aptauju, kuras rezultātā iedzīvotāji norādīja arī uz nepieciešamību ieviest biļešu iegādes alternatīvas, piemēram, ieviest mēneša biļetes un bezskaidras naudas norēķinu iespējas. 61% Saldus novada, 59% Ādažu un Madonas novada, 58% Priekules novada, 56% Ogres novada, 54% Rēzeknes novada, 50% Ludzas novada un 44% Pļaviņu novada respondentu vēlētos autobusos iespēju maksāt ar bankas karti.Lai gan saskaņā ar Pievienotās vērtības nodokļa likuma 126.pantu par PVN rēķinu var izmantot arī vienkāršoto PVN rēķinu, tomēr to nebūtu iespējams realizēt sabiedriskā transporta pakalpojumos, jo vienkāršotajā rēķinā ir jānorāda fiziskas personas vārds un uzvārds, kā arī deklarētā dzīvesvieta. Ņemot vērā apstākli, ka sabiedriskā transporta pakalpojuma biļetes tiek tirgotas arī autoostās un transportlīdzekļos, nedz autobusa vadītājam, nedz autoostu kasēs nebūs iespējams, aizpildīt biļeti, atbilstoši Pievienotās vērtības nodokļa likuma 126.pantam, proti, nebūs iespējams autobusu pieturās biļetē iedrukāt personas vārdu, uzvārdu un deklarēto dzīvesvietu. Turklāt šādas darbības varētu ievērojami kavēt pakalpojuma izpildi (kavēt autobusa kustību). Līdz ar to papildus saņemtajai biļetei personai, kurai ir tiesības saskaņā ar Pievienotās vērtības nodokļa likumu atskaitīt priekšnodokli, būs jālūdz, vēršoties pie pakalpojuma sniedzēja, papildus saņemtai biļetei izrakstīt viņam arī PVN rēķinu. Vienlaikus Pievienotās vērtības nodokļa likuma 126.panta ceturtā daļa noteic, ka par vienkāršoto PVN rēķinu var izmantot kases čeku vai citu dokumentu, kurā nav ietverta šā panta pirmās daļas 3.punktā minētā informācija (pakalpojuma saņēmēja nosaukums/vārds, uzvārds, adrese, reģistrācijas numurs Valsts ieņēmumu dienesta PVN maksātāju reģistrā), ja tas izsniegts par darījumu, kura vērtība ir mazāka par 30 *euro*. Saskaņā ar Noteikumu projekta 14.punktu biļetēs obligāti norādāmā informācijā un vienkāršotajā PVN rēķinā ar vērtību zem 30 *euro* nesakrīt tikai divas pozīcijas - pakalpojuma sniedzēja adrese un reģistrācijas numurs Valsts ieņēmumu dienesta PVN maksātāju reģistrā (Noteikumu projektā ir nodokļu maksātāja numurs). Līdz ar to biļeti ar vērtību zem 30 *euro* varētu izmantot arī kā vienkāršoto PVN rēķinu, ja pārvadātājiem ir iespēja biļetē ietvert visu vienkāršotājā rēķinā ietveramo informāciju, tādejādi pasažierim papildus nebūtu jāsaņem PVN rēķins.Saskaņā ar STPL 13.panta astoto daļu, ja pasažieris izmanto pārvadātāja sniegto pakalpojumu bez samaksas vai braukšanai derīgas biļetes, pasažieris maksā pārvadātājam līgumsodu. Līgumsoda apmēru nosaka pats pārvadātājs, bet tas nevar pārsniegt Ministru kabineta 2012.gada 28.augusta noteikumu Nr.599 “Sabiedriskā transporta pakalpojumu sniegšanas un izmantošanas kārtība” 114.punktā noteikto maksimālā līgumsoda apmēru. Šobrīd ir izstrādāti grozījumi minētajos noteikumos (VSS-376), ar kuriem ir plānots noteikt, ka līgumsoda maksimālais apmērs nevar pārsniegt 72,00 *euro*. **Par prasībām pakalpojumu sniegšanai.** Ar Noteikumu projektu tiek noteiktas sekojošas prasības pakalpojumu sniegšanai:* pakalpojumu sniegšanas regularitāti, intensitāti un precizitāti jānodrošina saskaņā ar apstiprināto autobusu kustības sarakstu. Atkāpšanos no kustības sarakstā noteiktās precizitātes ir pieļaujama, ja pakalpojuma izpildi ietekmē ceļa stāvoklis, sastrēgumi vai citi no pārvadātāja neatkarīgi apstākļi;
* informācijas sniegšanas pienākums - pārvadātāja pienākums informēt pasažierus par tā sniegtajiem pakalpojumiem komerciālajā maršrutā (reisā), sniedzot informāciju par autobusa kustības sarakstu, braukšanas maksu, bagāžas pārvadāšanas noteikumiem, līgumsodiem izmaiņām pārvadājumu izpildē un pakalpojuma piemērotību personām ar invaliditāti un personām ar ierobežotām pārvietošanās spējām;
* pasažieru apmaiņu jānodrošina autobusu kustības sarakstā norādītajās maršrutu apkalpes vietās, proti, autoostās, pieturās un vietās, kurās atļauta pasažieru apmaiņa;
* valstspilsētu teritorijā ienākošajos reisos jānodrošina autobusu kustības sarakstā iekļautās pieturas izmantošanu tikai pasažieru izlaišanai. Ienākošajos un izbraucošajos reisos pasažieru uzņemšana atļauta tikai pēc saskaņošanas ar attiecīgo valstspilsētas pašvaldību. Prasība tiek noteikta, lai pakalpojumu sniedzēji komerciālajos maršrutos (reisos) nekonkurētu ar pārvadātājiem pilsētas nozīmes maršrutos. Turklāt ikvienas pieturas, kas atrodas valstspilsētas teritorijā, iekļaušana reģionālās nozīmes autobusu kustības sarakstos ir atļauta tikai pēc saskaņojuma saņemšanas no valstspilsētas;
* stāvvietu izmantošana pieļaujama tikai autobusos, kuri tiek izmantoti maršrutos (reisos), kuru kopgarums nepārsniedz 60 km. Stāvvietu izmantošanas ierobežojumu pamatā ir gan pasažieru drošības apsvērumi, gan komforta apsvērumi. Turklāt tas vien, ka ražotājs autobusa specifikācijā ir paredzējis stāvvietu izmantošanas iespēju, vēl nenozīmē, ka pasūtītājam to izmantošana ir jāpieļauj. Tādejādi Noteikumu projektā noteikts, ka stāvvietas ir atļauts izmantot tikai reisos, kuru kopgarums nepārsniedz 60km. Maršruti ar kopgarumu virs 60 km pārsvarā tiek izpildīti uz autoceļiem, kuros atļautais braukšanas ātrums ir 90-100 km/h. Tas nozīmē, ka šajos maršrutos satiksmes dalībnieki ir pakļauti lielākam riskam iekļūt ceļu satiksmes negadījumos. Cilvēku (pasažieru)drošība ir viens no būtiskākajiem faktoriem. Tas ir norādīts arī Ministru kabineta 2017.gada 4.aprīļa rīkojumā Nr.180 “Par Ceļu satiksmes drošības plānu 2017.-2020. gadam”. Jāatzīmē, ka saskaņā ar statistiku ceļu satiksmes negadījumu, kuros ir iesaistīts sabiedriskais transports, skaits kopumā pēdējos gados samazinās, tomēr joprojām saglabājas pietiekami augsts, tā, piemēram, 2019.gada 6 mēnešos tas sastādīja 4% no kopējā negadījumu skaita un tie bija 388 gadījumi.

**Par pasažieru tiesībām.**Saskaņā ar Autopārvadājuma likuma 40.panta septītajā daļā noteikto - veicot pasažieru pārvadājumus, uz kuriem attiecināma regula (ES) Nr. [181/2011](http://eur-lex.europa.eu/eli/reg/2011/181/oj/?locale=LV), pārvadātāja pienākumus un atbildību saistībā ar autobusu pasažieru tiesībām papildus nosaka minētā regula. Regulu Nr.181/2011piemēro attiecībā uz pasažieriem, kas izmanto regulāros nenorādītas kategorijas pasažieru pārvadājumus, kuriem pasažieru iekāpšanas un/vai izkāpšanas vieta atrodas dalībvalsts teritorijā un kuru plānotais attālums ir 250 km vai vairāk (Regulas Nr.181/2011 2.panta 1.punkts). Attiecībā uz maršrutiem (reisiem), kuru kopgarums ir īsāks par 250 km, piemēro 4. panta 2. punktu, 9. pantu, 10. panta 1. punktu, 16. panta 1. punkta b) apakšpunktu, 16. panta 2. punktu, 17. panta 1. un 2. punktu, 24. - 28. pantu (Regulas Nr.181/2011 2.panta 2.punkts).Tā kā šobrīd netiek plānots veidot komerciālos maršrutus, kuru kopgarums pārsniedz 250 km, tad, sniedzot pārvadājuma pakalpojumus komerciālajos maršrutos (reisos), pakalpojuma sniedzējam ir saistoši Regulā Nr.181/2011 nostiprinātie pienākumi:1. pasažiera informēšana par tā tiesībām;
2. nediskriminējošo tarifu veidošana – vienādi tarifi visiem pasažieriem;
3. tiesības uz pārvadājumiem nodrošināšanu- nevar atteikties pieņemt rezervāciju, izsniegt vai kā citādi piegādāt biļeti vai ļaut iekāpt personām, par iemeslu minot invaliditāti vai ierobežotas pārvietošanās spējas, izņemot gadījumus, kas minēti Regulas Nr.181/2011 10.panta 1.punktā. Personām ar invaliditāti un personām ar ierobežotām pārvietošanās spējām rezervāciju un biļetes piedāvā bez papildu maksas;
4. apmācītā personāla iesaiste pakalpojuma sniegšanā- Pārvadātājs nodrošina, ka pakalpojuma sniegšanā iesaistītais personāls (piemēram, autobusu vadītāji, kontrolieri, u.c.) ir regulāri apmācīts komunicēt ar cilvēkiem ar invaliditāti. Visam pakalpojuma sniegšanā iesaistītajam personālam jābūt apmācītam uz pakalpojuma uzsākšanas brīdi. Apgūtai apmācības programmai jāatbilst vismaz saturam, kas atrunāts Regulas Nr.181/2011II pielikumā;
5. zaudējumu segšanas pienākums -pārvadātājs uzņemas finansiālas saistības par zaudējumiem, kas radušies, ja ir nozaudēti ratiņkrēsli, citas pārvietošanās palīgierīces vai palīdzības aprīkojums vai ja tiem ir radīti bojājumi.

Ja pasažieris, uz ko attiecas Regula Nr.181/2011, vēlas iesniegt pārvadātājam sūdzību, viņš to iesniedz trīs mēnešu laikā no dienas, kad regulārais pārvadājums tika veikts vai kad to vajadzēja veikt. Pārvadātājs viena mēneša laikā no sūdzības saņemšanas paziņo pasažierim, vai viņa sūdzība ir atzīta par pamatotu, noraidīta vai vēl tiek izskatīta. Galīgās atbildes sniegšanas laiks nevar būt ilgāks par trīs mēnešiem no sūdzības saņemšanas dienas. Autotransporta direkcija nodrošina pasažieru sūdzību pārskatīšanu, kuras nav atrisinātas saskaņā ar Regulas Nr.181/2011 27.pantu (Autopārvadājumu likuma 5.1 panta pirmās daļas 10.punkts).Izveidojot komerciālo maršrutu (reisu), kura kopgarums būs 250 km un vairāk, uz to tiks attiecināti visas Regulā Nr.181/2011 iekļautās prasības.  |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, VSIA “Autotransporta direkcija”.  |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Komerciālo maršrutu (reisu) pasažieri un pārvadātāji. Kopumā šobrīd ir vismaz 16 sabiedriskā transporta pakalpojuma sniedzēji, kuru autobusu parks atbilst noteikumu projektā izvirzītām prasībām pakalpojumu sniegšanā iesaistītajiem transportlīdzekļiem (vecumam un aprīkojumam). Interesi par pakalpojumu sniegšanu komerciālajos maršrutos (reisos) ir izradījuši arī 5 pārvadātāji, kuri sniedz starptautiskos pasažieru pārvadājumus.  |
| 2. | Tiesiskā regulējuma ietekme uz tautsaimniecību un administratīvo slogu | Attiecībā uz potenciālām biļešu cenām komerciālajos maršrutos (reisos) nav paredzams straujš biļešu cenas kāpums, jo tiek plānots, ka cenu noregulēs pasažieru pieprasījums pēc pakalpojuma un potenciālā konkurence. Piemēram, salīdzinot biļešu cenas uz komerciālajiem maršrutiem Igaunijā, var secināt, transportlīdzekļu aprīkojuma ziņā, ka arī garuma un ilguma ziņā līdzvērtīgajā maršrutā Tallina - Narva (maršruta garums 210 km, izpildes ilgums 3,25 h) biļetes cena svārstās no 8,00 *euro* līdz 10,00 *euro[[3]](#footnote-3).* Šajā maršrutā pakalpojumu sniedz trīs dažādi pārvadātāji un pakalpojums tiek sniegts uz komerciāliem nosacījumiem (bez valsts budžeta dotācijas). Attiecīgi šobrīd reģionālās nozīmes maršrutā Rīga – Daugavpils, kas potenciāli ir maršruts, kurš tiek veidots kā komerciāls maršruts, autobusa biļetes cena ir 9,00 *euro[[4]](#footnote-4).* Turklāt pakalpojuma sniegšanai komerciālajos maršrutos (reisos) netiek pieprasīts izpildīt to ar augstākas kvalitātes transportlīdzekļiem, nedz vecuma, nedz aprīkojuma ziņā. |
| 3. | Administratīvo izmaksu monetārs novērtējums | Administratīvo izmaksu monetārais novērtējums netika veikts, jo visi potenciālie pārvadātāji, kuriem varētu būt interese par pakalpojumu sniegšanu komerciālajos maršrutos (reisos), atbilst noteikumu projektā izvirzītām prasībām attiecībā uz pakalpojumu sniegšanā izmantojamajiem transportlīdzekļiem (autobusiem) un to aprīkojumu. |
| 4. | Atbilstības izmaksu monetārs novērtējums | Projekts šo jomu neskar. |
| 5. |  Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
|   **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |
|  **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu. | Atbilstoši Ministru kabineta 2009. gada 25. augusta noteikumiem Nr. 970 „Sabiedrības līdzdalības kārtība attīstības plānošanas procesā” 7.4.1apakšpunktam sabiedrībai tika dota iespēja rakstiski sniegt viedokli par Noteikumu projektu tā izstrādes stadijā. |
| 2. | Sabiedrības līdzdalība projekta izstrādē. | Noteikumu projekts un tā sākotnējās ietekmes novērtējuma ziņojums (anotācija) 2021.gada 14.aprīlī tika ievietots tīmekļa vietnē: <https://www.sam.gov.lv/lv/izstrade-esosie-attistibas-planosanas-dokumenti-un-tiesibu-akti> |
| 3. | Sabiedrības līdzdalības rezultāti. | Noteikumu projekta izstrādes laikā biedrība “Latvijas Pasažieru pārvadātāju asociācija” izteica priekšlikumus, kas ir ņemti vērā.  |
| 4. | Cita informācija. | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas. | VSIA “Autotransporta direkcija”. |
| 2. | Projekta izpildes ietekme uz pār­valdes funkcijām un institucionālo struktūru.Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem. | Noteikumu projekts tiks īstenots esošo institūcijas cilvēkresursu ietvaros. Projektā paredzētie pasākumi tiks nodrošināti piešķirto valsts budžeta līdzekļu ietvaros. Saistībā ar Projekta izpildi nav paredzēta jaunu institūciju izveide, esošu institūciju likvidācija vai reorganizācija. |
| 3. | Cita informācija. | Nav. |

Satiksmes ministrs T. Linkaits

Vīza: valsts sekretāre I. Stepanova

1. ar apzīmējumu „K1 kategorijas autobusi” tiek apzīmēti autobusi ar ietilpību no 12 līdz 24 (ieskaitot) pastāvīgām braukšanas virzienā novietotām pasažieru sēdvietām. [↑](#footnote-ref-1)
2. ar apzīmējumu „K2 kategorijas autobusi” tiek apzīmēti autobusi ar ietilpību no 25 pastāvīgām braukšanas virzienā novietotām pasažieru sēdvietām. [↑](#footnote-ref-2)
3. Piemēru biļešu cenai skatīt šeit: <https://www.tpilet.ee/en/travel?departureStop=17028&destinationStop=16404&departureDate=2021-06-04&returnDate=2021-06-04&price=-1&duration=-1> [↑](#footnote-ref-3)
4. Informācija par pakalpojuma cenu atrodama šeit: <https://www.1188.lv/satiksme/starppilsetu-autobusi/rigas-sao/daugavpils/105317/200007/diena/2021-06-04> [↑](#footnote-ref-4)